María Isabel Urrutia

María Isabel Urrutia Ocoró (Candelaria, Valle del Cauca, 1965eko martxoaren 25a) Kolonbiako pisu-jasotzaile erretiratua eta politikaria da. Kolonbiako Kirol Ministroa izan zen Gustavo Petroren gobernuan.

Urrezko domina irabazi zuen 2000. urteko Sidneyko Olinpiar Jokoetan. 1990 eta 1994 urteetan munduko txapelduna izan zen Halterofiliako Munduko Txapelketan. Gainera, Kolonbiako Ordezkarien Ganberako kidea izan zen 2002tik 2010era bitartean.

 Biografia 
Candelarian jaio bazen ere, umea zela Calira joan zen bizitzera bere familiarekin batera. 4 neba ditu.

 Kirol ibilbidea 
Pisu eta disko jaurtiketa lantzen hasi zen, eta 13 urterekin Bogotako Txapelketa Nagusia irabazi zuen.

1980an eta 1984an Hegoamerikako Atletismoko Gazte Txapelketa ere irabazi zuen pisu jaurtiketan. Disko jaurtiketan, aldiz, 1981 eta 1983an izan zen txapeldun.

Horren ondoren, halterofilia egiten hasi zen, eta 1989an zilarra irabazi zuen Ingalaterrako Munduko Txapelketan, 225 kilo altxatuta. 

1990ean Budapesten ospatutako Munduko Halterofilia Txapelketan urrea irabazi zuen. 1991ko txapelketan munduko errekorra lortu zuen. Baina Hong Lin txinatarrak ere marka berdina lortu zuenez eta pisu gutxiago zuenez, honek eraman zuen urrea. 

1994ko Munduko Halterofilia txapelketan berriro lortu zuen munduko marka apurtzea, eta urrea irabazi zuen. 

1997ko Munduko Jokuetan ere berriro irabazi zuen urrea.

2000. urtean Sidneyko Olinpiar Jokuetara joan zen eta urrea lortu zuen. Kolonbiako Kongresuak saritu egin zuen, eta bere izena daukan kirol eskola bat sortu zuten.

2001ean Hegoamerikako Txapelketan parte hartu zuen eta hiru urrezko domina irabazi zituen. Baina urte horretan bertan positibo eman zuen dopinaren aurkako azterketa batean, eta bi urteko zigorra jaso zuen. Ondorioz, kirola uztea erabaki zuen.

 Ibilbide politikoa 
Kirola utzi ondoren, Ordezkarien Ganberako kide bihurtu zen. Afro-kolonbiarren barruti berezian aukeratu zuten 2002ko hauteskunde legislatiboetan. 2006ko hauteskundeetan berriz hautatu zuten. Lege bat bultzatu zuen nazioartearen sariak irabazitako kirolariei pentsioak emateko. Bazterketa etniko eta arrazialaren kontrako legearen egilea ere izan zen.https://bogota.gov.co/sites/default/files/galeria/analisiselecciones.pdf 2010eko hauteskundeetara aurkeztu zen, baina ez zuten hautatu.

2011n Caliko alkategaia izan zen, Polo Democratico-aren zerrendan. Bere kanpainan segurtasun eza, auzo txiroetako gosea eta gutxiengoen bazterketa landu zituen. Hirugarren postua lortu zuen. 2015ean berriro aurkeztu zen alkate kargura, oraingoan Movimiento Alternativo Indígena y Social mugimendu politikoarekin. Zazpigarren geratu zen.

2022ko abuztuaren 6an Gustavo Petro Kolonbiako presidenteak Kirol ministro izendatu zuen Maria Isabel Urrutia. 2023ko otsailaren 27ra arte egon zen kargu horretan, Petrok kargutik kendu zuen arte. Gobernuak ez zuen argitu zergatik kargugabetu zuen, baina Urrutiak aipatu zuen korrupzioa salatzeagatik izan zela. Beranduago, Petro presidenteak kritikatu egin zuen Urrutiak hainbat kontratu sinatu izana kargugabetzearen berri jakin eta gero. 

 Erreferentziak 

 Kanpo estekak 

Kategoria:Afro-kolonbiarrak
Kategoria:Olinpiar Jokoetako dominadunak halterofilian
Kategoria:2000ko Udako Olinpiar Jokoetako halterak
Kategoria:1988ko Udako Olinpiar Jokoetako halterak
Kategoria:Kolonbiako halterak
Kategoria:Kolonbiako politikariak
Kategoria:Emakume kirolariak
Kategoria:Emakume politikariak